**Қазақ тілі пәнінен 9-сынып білім алушыларын**

**қорытынды аттестаттауға дайындық тапсырмалары**

**Қазақ тілі. 9-сынып. Т1**

**VІ нұсқа**

**Жалпы білім беретін мектептер үшін**

**Төменде берілген екі мәтінді оқып, тапсырманы орындаңыз.**

**А мәтіні: ғаламтор көздерінен алынған мақала**

 **«Мәңгілік Ел» идеясының бастауы тым тереңде...**

 «Мәңгілік Ел» идеясының бастауы тым тереңде жатыр. Осыдан 13 ғасыр бұрын Тоныкөк абыз «Tүркі жұртының мұраты – Мәңгілік Ел» деп өсиет қалдырған. Бұл біздің жалпыұлттық идеямыз, мемлекеттігіміздің тамыры сияқты көне тарихтан бастау алатынын көрсетеді. Ел тағдырының мәні азаттыққа қол жеткізіп, тәуелсіздікті сақтау болса, осы жолда қаншама алаш зиялылары күрес жолын жалғастырды. Кешегі кеңестік кезеңде де ғасырларға созылған тарихы бар қазақ елін жоққа шығаруға бағытталған әрекеттерге тойтарыс беріліп, «қазақ жері» деген ұғымның сақталып қалу жолында ерен еңбектер атқарылды.

 Қазақ халқының тарихында ғұндардан бастау алатын «Мәңгілік ел» идеясын тасқа қашалған Орхон-Енисей жазбаларынан бастап қайда барса көрге кезіккен Қорқыт ата мен өмір бойы Жерұйықты іздеп өткен Асан қайғы бабамыздан кездестіруге болады. Олардың әрекеттерінің негізінде де осы мәңгілік ел болуға ұмтылған, мәңгілік елді орнатуға деген құштарлық жатты. Асан қайғы – елдің ертеңінің жарқын, еркіндігі мен бақытының баянды болғанын армандап, қазақ жерінің түкпір-түкпірін аралап, жайлы қоныс табудың жолын іздеген данышпан. Оның аңсағаны елді орнықтыратын жайлы мекен тауып, елдің мәңгілігін жаңғырту еді. Оның іздеген жерұйығының мәні халқы тәуелсіздік құндылығын ұлықтайтын, ел-жұрты бейбіт өмір сүретін, адамгершілік пен бауырластықты ту етіп, татулықта ұйысып өмір сүретін құтты қонысты табуда болды.

 Қазақстанды жарқын болашаққа жетелейтін жастарымыз осы бабаларымыз салып кеткен сара жолды кең де шексіз жолға айналдыруға міндетті.

  (196 сөз)

**Ә мәтіні: ғаламтор көзінен алынған мақала**

Бірлік пен бейбітшілік – біздің ортақ мүддеміз!
Бүгінде азат ел атанған, өзін әлемге ынтымағы жарасқан ел екендігін мойындата білген Қазақстан – ғаламдық татулықты сақтау мен нығайту ісінде өзге елдерге үлгі. «Бірлігі бар елдің белін ешкім сындырмас» дейді ұлы халқымыз. Халықтың ынтымағы мен ауызбірлігін сақтау – әрқашан да маңызды. Кешегі бабалар өмірі де мұны бізге сабақ етеді.

Соңғы кездері жердің атын жамылып, тыныш жатқан халықты арандатушылыққа бастап, тыныштығымыз бен бірлігімізді ыдыратқысы келетіндердің айналамыздан табылғаны өкінішті.
 Қандай қиын кезеңдерде де қарға тамырлы қазақ бөлінген емес, бір-біріне арқа сүйегендіктен аман қалып, дінін, тілін сақтап қалды. Сондықтан қазақ қай тұста болмасын «Бірлік болмай тірлік болмас», «Бірлік түбі – береке», «Алтау ала болса – ауыздағы кетеді, төртеу түгел болса – төбедегі келеді», «Ел ішінде дау көбейсе, ел сыртында жау тұрар» деп түйіндеп отырған. Данышпан Абай атамыз: «Біріңді қазақ бірің дос, көрмесең істің бәрі бос», - деп адамды ұлттың қадірін, елінің қасиетін тануға үндеді. Себебі бірлігі кеткен елден береке қашатынын түсінді.

Қазақта «Отаны бірдің – тілегі бір, тілегі бірдің жүрегі бір» деген қанатты сөз бар. Жүзі басқа болса да жүрегі бір, тілі басқа болса да тілегі бір, діні басқа болса да Отаны бір қаншама ұлттар мен ұлыстарды біріктіріп, азаматтық, бейбітшілікnі сақтап, татулық пен сенімділікті серік етудің арқасында бүгінде мемлекетіміз өркендеп, ілгері қадам басып келеді...

  (201 сөз)

 Екі мәтіндегі ақпарат пен өз пікіріңізді пайдаланып, **«Бірлігі бар ел озады, бірлігі жоқ ел тозады»** деген тақырыпта эссе жазыңыз. Эсседегі сөз көлемі 170-200 сөз болуы қажет.

**[30]**